ועדת הכלכלה, כנסת 17, פרוטוקול מספר 613, 2008-06-30 12:40

גלעד ארדן: שלום לכולם, אני מתכבד לפתוח את ישיבת הוועדה.

גלעד ארדן: על סדר היום - תקנות להסדרת הפיקוח על כלבים (יבוא והחזקה של כלבים מסוכנים)(תיקון), התשס"ח-2008, מטעם שר החקלאות ופיתוח הכפר.

גלעד ארדן: השימוע של אשקלון הסתיים, דרך אגב?

אפרת אביאני: ביקשתי אתמול לשלוח מכתב שפרק הזמן הוא 45 ימים שמסתיימים ב- 12 ביולי.

אפרת אביאני: אז מבחינתנו – העמדה היא שהדו"ח ראוי לפרסום, יש אינטרס לפרסם אותו, חשוב לפרסם אותו.

גלעד ארדן: תסבירי לי מה אתם מבקשים כאן.

אפרת אביאני: בשנת 2006 תיקנו את התקנות וקבענו את האפשרות לייבא כלבים מסוכנים לישראל וגם את האפשרות להחזיק כלבים מסוכנים מבלי שעוקרו או סורסו.

אפרת אביאני: עד אז אלה היו כללים קטגוריים.

אפרת אביאני: אנחנו יצרנו חריגים.

אפרת אביאני: חריג לעניין היבוא – אפשר להתיר יבוא בתנאים שנקבעו בתקנות, ואפשר היה להחזיק כלב שלא עוקר או סורס בהיתר, אם נמצא שהניתוח עלול לסכן את חייו.

אפרת אביאני: החריג של היבוא נקבע כהוראת שעה למשך שנתיים, מכיוון שהוועדה רצתה לדעת, רצתה לבחון את ההשלכות, אולי זה יהווה איזה שהוא פתח לייבוא מסחרי, מה שלא היתה הכוונה.

אפרת אביאני: ובאמת, במהלך השנתיים האלה דיווחנו לוועדת הכלכלה, כפי שנקבע בתקנות, על מספר הכלבים המסוכנים שיובאו, ועל מספר התקיפות של כלבים באותה שנה, לפי מה שדווח למרכז הרישום, בהתפלגות לפי גזע.

אפרת אביאני: והנה, מסתיימות השנתיים ואנחנו חושבים שצריך לקבוע את ההוראה הזו כהוראה קבועה שתאפשר לנו להמשיך להתיר יבוא בתנאים מאד מסוימים.

אפרת אביאני: אנחנו לא חושבים שנפתח פתח רחב ליבוא של כלבים, בניגוד למה שחששו.

גלעד ארדן: יש לך מספרים?

אפרת אביאני: כן.

אפרת אביאני: דיווחנו – בשנת 2006 יובאו 10 כלבים מסוכנים, בשנת 2007 יובאו 14 כלבים מסוכנים.

דגנית בן דב: כל כניסה לארץ, גם אם מישהו יצא והוא חוזר – נרשמת כיבוא.

דגנית בן דב: מתוך ה- 14, 4 זה אותו אחד שיצא ונכנס עם כלבו, הלוך וחזור.

דגנית בן דב: אז בעצם – 10 ו – 10.

אפרת אביאני: תיקון נוסף שאנחנו מבקשים לעשות זה לשלב את החריגים.

אפרת אביאני: בזמנו, כשעשינו את החריגים, לא לקחנו בחשבון שיכול להיות כלב מסוכן שירצו לייבא אותו אבל הוא לא יוכל לעבור את הניתוח כי זה יסכן את חייו.

אפרת אביאני: ראינו שבקשה כזו - -

אתי בנדלר: אז יש תנאי לגבי כלב שהוא עולה חדש, שצריך לסרס אותו קודם.

גלעד ארדן: אז הם רוצים לאשר את החריג גם לכלב שהוא עולה חדש.

דגנית בן דב: או עולה חדש, או תושב חוזר, כי יש גם כאלה.

אפרת אביאני: אז זה תיקון נוסף שאנחנו מבקשים.

אפרת אביאני: תיקון שלישי זה בתקנה 7 לתקנות בנוסח הנוכחי.

גלעד ארדן: טכנית – איך זה מתבצע?

גלעד ארדן: מגיע אדם עם כלב, הוא אמור לקבל מראש את האישור.

גלעד ארדן: איך אתם בודקים מראש שזה יכול לסכן את חייו, העיקור או הסירוס?

אפרת אביאני: הוא מציג מסמכים רפואיים.

גלעד ארדן: מהרופא בחו"ל?

אפרת אביאני: כן, כן.

אפרת אביאני: ובודקים את זה.

אפרת אביאני: בודקים כל מקרה לגופו, ויש מקרים שלא מתירים.

גלעד ארדן: זה עוד לא קורה, כי עד היום לא היתה לכם סמכות להתיר.

אפרת אביאני: לא, אנחנו כבר שנתיים מתירים.

גלעד ארדן: בלי עיקור וסירוס לכלבים מחו"ל – לא היתה לכם אפשרות.

אפרת אביאני: עשינו את זה פעם אחת, כתבנו חוות דעת משפטית שיש לאקונה, ושאנחנו מתכוונים לתקן את התקנות, אז התרנו את זה כי האדם כבר היתדפק בשער.

אפרת אביאני: אבל באמת זה לא המצב הרצוי, וצריך לתקן את התקנות.

אפרת אביאני: העברת כלב מסוכן מאדם אחר – קיבלנו מאדוני בזמנו הצעה לתיקון של התקנות.

אפרת אביאני: אנחנו משלבים אותה פה.

אפרת אביאני: אנחנו פותחים פה את האפשרות להעביר כלב מסוכן לאדם אחר שהוא לא מערכת הביטחון, לאדם אחר שקבע הוטרינר המחוזי.

אפרת אביאני: קבענו תנאים יחסית מחמירים.

אפרת אביאני: זה רק אם אי אפשר למצוא לו בית במערכת הביטחון.

אפרת אביאני: עשינו זאת כדי לא לפתוח את הפתח יותר מדי, ורק אם אין בכך כדי לפגוע במטרות החוק.

גלעד ארדן: אבל תרשמו לכם "נון", כי פנה אלי אדם על זה לאחר שהוא פנה אל פניות הציבור אצלכם ולא נענה, כנראה, כי אחרת, אותו אדם לא היה פונה אלי.

דגנית בן דב: אני לא יודעת ספציפית לגבי הפניה הזו, אבל היו הרבה פניות כאלה.

דגנית בן דב: חלק גדול פשוט לא אוהבים את הפניה שהם מקבלים.

דגנית בן דב: היו פניות וענינו בכך שהחוק לא מאפשר ואנחנו לא יכולים להיענות לבקשה.

דגנית בן דב: אז זה לא שאנשים לא נענים.

גלעד ארדן: אתם יכולים, כמו שעשיתם כרגע- להביא תקנות.

אפרת אביאני: התיקון הרביעי הוא להוסיף הוראת עונשין לסעיף שאוסר למכור ולמסור כלב מסוכן לאחר, שלמעשה - עד היום מי שהיה עושה את זה זו לא היתה עבירה.

גלעד ארדן: אז מה העונש?

אפרת אביאני: לפי התקנות אנחנו קובעים – "...

אפרת אביאני: דינו 6 חודשי מאסר" שזה גם יהפוך לקנס מנהלי.

גלעד ארדן: עד כמה?

אפרת אביאני: אני לא זוכרת.

אפרת אביאני: אלה תקנות של שר המשפטים שמאושרות בוועדת החוקה, אבל אנחנו בהחלט ניידע.

אבי גולדברג: אני יושב ראש ההתאחדות הישראלית לכלבנות.

אבי גולדברג: בסך הכל עובדים על ההוראות האלה מספר רב של שנים - -

גלעד ארדן: אי אפשר להגיד – מספר רב של שנים - -

דגנית בן דב: זה התחיל ב- 98.

גלעד ארדן: התקנות האלה?

דגנית בן דב: הם גלגול של החוק, והרבה דברים בחוק – הוחלט שייקבעו בתקנות.

אבי גולדברג: גם אנחנו רואים בתיקונים האלה פתרון לבעיות הומניטריות שנתקלים בהם בחיי היום יום, ובסך הכל – יש מעט מאד בעיות, אז לא יהיה מצב שיתחילו להיות כלבים מסוכנים ברחובות.

אבי גולדברג: בהחלט נראה לנו שהתיקונים האלה הולמים ונכונים.

גליה חלפי: אני היועצת המשפטית של "תנו לחיות לחיות" ואנחנו מסכימים עם התיקונים.

גלעד ארדן: נעבור לקריאת התקנות.

אפרת אביאני: (קוראת את התקנות – מתקנה 1 עד 2).

אתי בנדלר: תקנת משנה (ה) ב- 2א הן הגבלת התוקף, וסעיף קטן (ו) זה הסעיף שדורש מהשר לדווח לוועדת הכלכלה על מספר תקיפות, מדי שנה.

אתי בנדלר: הן בוטלו.

גלעד ארדן: מה איכפת לכם שיהיה דיווח על התקיפות?

אפרת אביאני: לא איכפת לנו.

גלעד ארדן: אז תשאירו את הדיווח.

אתי בנדלר: אז לא צריכים להגיד "...

אתי בנדלר: בתקופת תוקפה של תקנה זו", צריך לשנות את זה: שהשר ימסור לוועדת הכלכלה של הכנסת.

גלעד ארדן: אז למחוק את הרישא.

גלעד ארדן: השר ימסור לוועדת הכלכלה של הכנסת.

אפרת אביאני: (ממשיכה בקריאת התקנות – מתקנה 3 עד תקנה 5).

אתי בנדלר: למה אתם מציעים זה יהיה 30 ימים מיום הפרסום?

אפרת אביאני: בדרך כלל משרד המשפטים מבקשים נימוקים מיוחדים לא לקבוע את ה – 30 ימים האלה.

אתי בנדלר: כי תוקפה של התקנה יפקע אחרת ב- 15 ביולי, ואז - -

אפרת אביאני: הערה נכונה, גברתי צודקת.

אתי בנדלר: אני מציעה שתדאגו לפרסום כמעט מיידי אחרי שתקבלו את האישור.

גלעד ארדן: אז לא נאשר את סעיף התחילה.

אתי בנדלר: לא צריך סעיף תחילה.

גלעד ארדן: אם אין עוד הוראות, אני מאשר את התקנות כפי שהוקראו, בשינוי שהוצג - ביטול סעיף התחילה והשינוי לעניין דיווח השר לוועדת הכלכלה.

גלעד ארדן: אני מודה לכם, הישיבה הזו נעולה.